รัฐบาลไทย-ข่าวทำเนียบรัฐบาล-ก.แรงงาน แจง จบป.ตรีเตะฝุ่นมีหลายสาเหตุ แนะ เรียนสาขาตลาดรองรับ มีงานทำชัวร์
วันศุกร์ที่ 8 มิถุนายน 2561
ก.แรงงาน แจง จบป.ตรีเตะฝุ่นมีหลายสาเหตุ แนะ เรียนสาขาตลาดรองรับ มีงานทําชัวร์
“โฆษกแรงงาน” แจง กรณีผู้จบ ป.ตรี ตกงานสูง มีหลายสาเหตุ อาทิ จบสาขาตลาดไม่รองรับ ค่านิยมเรียนตามเพื่อน ทํางานต่ํากว่าวุฒิ ศึกษาต่อ ไม่ต้องการทํางาน เปลี่ยนงานใหม่เพื่อหาประสบการณ์ รับช่วงธุรกิจครอบครัว เป็นต้น
“โฆษกแรงงาน” แจง กรณีผู้จบ ป.ตรี ตกงานสูง มีหลายสาเหตุ อาทิ จบสาขาตลาดไม่รองรับ ค่านิยมเรียนตามเพื่อน ทํางานต่ํากว่าวุฒิ ศึกษาต่อ ไม่ต้องการทํางาน เปลี่ยนงานใหม่เพื่อหาประสบการณ์ รับช่วงธุรกิจครอบครัว เป็นต้น ก.แรงงาน จับคู่คนกับงานผ่านสมาร์ทจ็อบเซ็นเตอร์ ส่งเสริมการมีงานทํา แนะแนวอาชีพแก่คนไทยทุกกลุ่ม เพิ่มประสิทธิภาพให้บริการ สะดวก รวดเร็ว ทันสมัย เข้าถึงตําแหน่งงานว่าง ยกระดับคุณภาพชีวิตประชาชนมีงานทํา มีอาชีพ มีรายได้อย่างมั่นคง
เมื่อวันที่ 9 มิถุนายน 2561นางเพชรรัตน์ สินอวย รองปลัดกระทรวงแรงงาน ในฐานะโฆษกกระทรวงแรงงานเปิดเผยถึงกรณีที่มีกระแสข่าวตัวเลขของผู้จบปริญญาตรีตกงานสูงกว่าระดับการศึกษาอื่นนั้น จากข้อมูลสํานักงานคณะกรรมการการอุดมศึกษาย้อนหลัง 5 ปี (2556-2560) มีผู้จบการศึกษาระดับปริญญาตรีปีละประมาณ 300,000 คน และข้อมูลการจ้างงานของสํานักงานสถิติแห่งชาติ ระบุว่าในเดือนพฤษภาคม 2561 ยอดคนตกงานที่จบการศึกษาระดับปริญญาตรีมากถึง 170,900 คนนั้น ส่วนหนึ่งเป็นผู้จบการศึกษาระดับปริญญาตรีใหม่ และอีกส่วนหนึ่งเป็นผู้จบการศึกษาระดับปริญญาตรีเดิม ซึ่งในภาพรวมการตกงานมีหลายสาเหตุ เช่น การเลือกเรียนในสายที่ไม่เป็นที่ต้องการของตลาดแรงงาน แต่เป็นการเลือกตามกระแส ค่านิยม หรือเรียนตามเพื่อน ทําให้เกิดปัญหาตกงาน หรือได้งานทําไม่ตรงกับสาขาที่เรียน หรือทํางานต่ํากว่าวุฒิการศึกษา ผู้ที่เพิ่งสําเร็จการศึกษาระดับปริญญาตรีบางส่วนยังไม่ต้องการหางานทํา เนื่องจากอยู่ในช่วงการตัดสินใจที่จะศึกษาต่อ หรือพักอยู่กับบ้าน ผู้ที่ศึกษาต่อในระดับปริญญาตรี บางส่วนมีความต้องการเพียงใบรับรองคุณวุฒิเท่านั้น เพราะครอบครัวมีธุรกิจหรืออาชีพที่ต้องการให้บุตรหลานรับช่วงต่อ รวมถึงเป็นผู้ที่ลาออกจากงานเดิม และต้องการเปลี่ยนงานใหม่เพื่อหาประสบการณ์ในการทํางาน
นางเพชรรัตน์ฯกล่าวว่า กระทรวงแรงงาน ได้ดําเนินการแก้ไขและป้องกันปัญหาการว่างงานในกลุ่มผู้จบการศึกษาระดับปริญญาตรี โดยได้ดําเนินโครงการสํารวจความต้องการของผู้สําเร็จการศึกษาในทุกระดับชั้น ตั้งแต่ระดับมัธยมศึกษาปีที่ 3 ถึงระดับปริญญาตรี เพื่อนําข้อมูลดังกล่าวจัดส่งให้หน่วยงานที่รับผิดชอบการจัดหางาน อีกทั้ง ยังได้มีบริการแนะแนวอาชีพ แก่นักเรียนที่จะจบการศึกษาระดับมัธยมศึกษาได้ทราบถึงอาชีพและลักษณะอาชีพที่อยู่ในความต้องการของตลาดแรงงาน เพื่อเลือกสาขาที่เรียนต่อระดับปริญญาตรี ที่มีตลาดแรงงานรองรับ ทั้งนี้ ปัจจุบันมีตําแหน่งงานว่างทั่วประเทศีจํานวนทั้งสิ้น 180,180 อัตรา ในจํานวนนี้เป็นระดับปริญญาตรี จํานวน 22,345 อัตรา โดยผู้สนใจสามารถเลือกใช้บริการในรูปแบบต่าง ๆ ได้แก่ ศูนย์บริการจัดหางานเพื่อคนไทย (Smart Job Center) สํานักงานจัดหางานกรุงเทพมหานครพื้นที่ 1 -10 สํานักงานจัดหางานจังหวัดทุกจังหวัดทั่วประเทศ รถบริการจัดหางานเคลื่อนที่ (Mobile Unit) ทางเว็บไซต์www.doe.go.th/Smartjobและ Smart Job Center Application By Smartphone หรือโทรสายด่วน 1506 กด 2
“ขอให้นักเรียน นักศึกษา ผู้ว่างงาน หรือผู้ที่กําลังจะหางานทํามั่นใจได้ว่า กระทรวงแรงงาน จะยังคงดําเนินการส่งเสริมการมีงานของคนไทยทุกกลุ่มในทุกรูปแบบไปอย่างต่อเนื่อง โดยพัฒนากลไกการดําเนินการเพื่อเพิ่มประสิทธิภาพในการอํานวยความสะดวกมีขั้นตอนที่ทันสมัย สอดคล้องตามนโยบายไทยแลนด์ 4.0 เพื่อยกระดับคุณภาพชีวิตของพี่น้องประชาชนให้มีงานทํา มีอาชีพ มีรายได้อย่างมั่นคง”นางเพชรรัตน์ฯกล่าวในท้ายที่สุด
-------------------------------------------------
กองเผยแพร่และประชาสัมพันธ์ /
กรมการจัดหางาน – ข้อมูล/
ณัฏฐภัทร์ ชื่นเอี่ยม – ข่าว/
ปริยรณ พรหมสาขา ณ สกลนคร - ภาพ/
9 มิถุนายน 2561